b'\n_START_ARTICLE_\nROR\n_START_PARAGRAPH_\nROR eli Revolutions On Request oli helsinkil\xc3\xa4inen taiteilijakollektiivi. Se perustettiin vuonna 1998, alun perin osuuskuntana. Mukana oli vaihteleva m\xc3\xa4\xc3\xa4r\xc3\xa4 eri visuaalisen, taideteollisen ja musiikin alojen edustajaa, joista v\xc3\xa4h\xc3\xa4n my\xc3\xb6hemmin muodostui pienempi taiteilijaryhm\xc3\xa4, ja sen toiminta fokusoitui kokonaan nykytaiteeseen._NEWLINE_Vuosituhannen vaihtuessa ryhm\xc3\xa4 oli tiivistynyt nelihenkiseksi sen tunnetuimpaan kokoonpanoon. ROR-taiteen keskeisi\xc3\xa4 teemoja olivat kritiikki teknologiauskoa kohtaan, rock- ja pop-kulttuurin ilmi\xc3\xb6t, psykedelia, perinteiset k\xc3\xa4sity\xc3\xb6taidot yhdistettyin\xc3\xa4 nykyaikaisiin medioihin ja optisten illuusioiden perinteisiin. J\xc3\xa4sentens\xc3\xa4 mukaan ROR oli el\xc3\xa4m\xc3\xa4ntapa. Viimeinen n\xc3\xa4yttely johon ryhm\xc3\xa4 osallistui oli vuonna 2008. ROR-taide oli leimallisesti ryhm\xc3\xa4n tekem\xc3\xa4\xc3\xa4 tai sen tuottamaa, ROR-filosofiasta syntynytt\xc3\xa4 tai siihen sopivaa, ja mukaan kutsuttiin tarpeen mukaan my\xc3\xb6s vierailijoita - kuvataiteilijoita, muusikoita, k\xc3\xa4sity\xc3\xb6l\xc3\xa4isi\xc3\xa4 ja keksij\xc3\xb6it\xc3\xa4. T\xc3\xa4rkeint\xc3\xa4 oli tietty ROR-asenne. Ryhm\xc3\xa4\xc3\xa4 onkin verrattu sen taiteen intermediaanisuuden ja filosofian puolesta Fluxukseen.\n_START_SECTION_\nN\xc3\xa4yttelytoiminta ja ROR-galleria\n_START_PARAGRAPH_\nRyhm\xc3\xa4 sek\xc3\xa4 osallistui erilaisiin kutsu-ja ryhm\xc3\xa4n\xc3\xa4yttelyihin ett\xc3\xa4 tuotti isoja joukkon\xc3\xa4yttelyit\xc3\xa4, joihin kutsuttiin vierailevia artisteja, ja se my\xc3\xb6s kiersi n\xc3\xa4iden n\xc3\xa4yttelyiden kanssa ymp\xc3\xa4ri maailmaa. Vuonna 2003, ROR perusti muutaman muun ammattilaisen kanssa (mm. Eva Neklyaeva, Max Ryyn\xc3\xa4nen) voittoa tuottamattoman ns. vaihtoehtoisen taidegallerian Helsingin Kallioon, jossa kuratoitiin omia ja kutsun\xc3\xa4yttelyit\xc3\xa4. Gallerian toimintafilosofiana oli levitt\xc3\xa4\xc3\xa4 taidetta my\xc3\xb6s sellaisille ihmisille, jotka eiv\xc3\xa4t gallerioissa yleens\xc3\xa4 k\xc3\xa4y. N\xc3\xa4yttelytoiminta Kalliossa jatkui vuoden 2004 loppuun.'